**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „DĖL PRIĖMIMO Į KLAIPĖDOS MIESTO SAVIVALDYBĖS BENDROJO UGDYMO MOKYKLAS TVARKOS APRAŠO PATVIRTINIMO“ PAKEITIMO“ PROJEKTO**

**1. Projekto rengimą paskatinusios priežastys.**

Šis sprendimo projektas parengtas, siekiant Priėmimo į Klaipėdos miesto savivaldybės bendrojo ugdymo mokyklas tvarkos apraše, patvirtintame Klaipėdos miesto savivaldybės tarybos 2016 m. gruodžio 22 d. sprendimu Nr. T2-296 (toliau – Aprašas), atlikti pakeitimus, reikšmingus priėmimo į Klaipėdos miesto savivaldybės (toliau – Savivaldybė) mokyklas informacinės sistemos (toliau – Sistema) pagrindu organizavimui ir vykdymui.

**2. Parengto projekto tikslai ir uždaviniai.**

Sprendimo projekto tikslas – tobulinti priėmimo į Savivaldybės mokyklas procesus, uždavinys – patikslinti Aprašo atskiras nuostatas.

**3. Kaip šiuo metu yra teisiškai reglamentuojami projekte aptarti klausimai.**

Šiuo metu galiojantis Aprašas sudarė galimybes 2019 m. įdiegti Sistemą. Sprendimo projektu teikiami pavienių Aprašo punktų pakeitimai parengti, išanalizavus praėjusių metų priėmimo procesų rezultatus ir jų tobulinimo galimybes.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu:

* tikslinama priėmimo pirmumą dėl besimokančių brolių/seserų teikianti sąlyga: pagrindinis (masiškiausias) priėmimas į mokyklas kitiems mokslo metams vykdomas nesibaigus einamiesiems mokslo metams ir iš dalies pažeidžiamos lygios galimybės asmenų priėmimui, kai baigiamųjų klasių mokiniai (broliai/seserys), kurie kitais mokslo metais nebesimokys, teikia priėmimo prioritetą būsimiesiems mokiniams. Ši priežastis didina prioritetiniu būdu priimamų mokinių skaičių. Teikiamame sprendimo projekte, pakeitus Aprašo 25 punktą ir 23.1.3, 26.1, 26.4, 45.2.4 papunkčius, nustatoma, kad prioritetinis priėmimas bus teikiamas tik tuo atveju, jeigu broliai/seserys mokysis tose pačiose mokyklose prašymuose nurodytais pageidaujamais priimti mokslo metais;
* koreguojamos nuostatos, kuriose buvo apibrėžta, kad pagrindinis priėmimas vykdomas dviem etapais (Aprašo 12, 35, 49, 50 punktai). Praėjusių metų priėmimas parodė, kad apie 95 procentus priimtųjų pasirinko pirmojo etapo metu jiems priskirtas mokyklas, o likusieji savo pasirinkimus pakeitė pavienio priėmimo metu ir rugsėjo 1 d. nepatekusiųjų į mokyklas asmenų neliko. Todėl netikslinga ilginti priėmimo proceso;
* griežtinamos sąlygos dėl priimamų asmenų faktinių gyvenamųjų vietų patikros (Aprašo 23.4, 23.5 papunkčiai), siekiant sumažinti nesąžiningų (apgaulingų) registracijų skaičių ir siekiant, kad į artimiausias savo gyvenamai vietai mokyklas patektų kuo daugiau klaipėdiečių, o kitų savivaldybių teritorijose gyvenantys asmenys pretenduotų tik į mokyklas, kuriose lieka laisvų vietų;
* apibrėžiami saugojimo terminai dėl Sistemoje registruotų prašymų, kai asmenys pavienio priėmimo metu pageidauja keisti mokyklas (Aprašo 50 punktas);
* nustatomi terminai, per kiek laiko Švietimo skyriaus specialistas turi įvertinti naujai registruotus prašymus pavienio priėmimo metu (Aprašo 52 punktas), trumpinamas laikotarpis, per kurį priimti asmenys į mokyklas turi pateikti priėmimo dokumentus, nustatomos galimybės dėl objektyvių priežasčių minėtus dokumentus pateikti kitu (sutartu) laiku (Aprašo 53 punktas) ir sudaromos galimybės mokykloms naudoti jų poreikius atitinkančios formos prašymus, kurie vėliau segami į mokinių asmens bylas (Aprašo 53.1 papunktis ir 55 punktas);
* fiksuojama, kad mokyklų vadovai skirstydami priimtus mokinius į klases negali viršyti Lietuvos Respublikos Vyriausybės nustatyto didžiausio mokinių skaičiaus klasėje (Aprašo 62 punktas) ir papildomas mokyklų viešai skelbiamos informacijos apie priėmimą sąrašas (Aprašo 76.1 papunktis). Šie pakeitimai atlikti, atsižvelgus į Lietuvos Respublikos specialiųjų tyrimų tarnybos antikorupcinio vertinimo išvadoje dėl priimtų mokinių skirstymo į klases pateiktas rekomendacijas (2019 m. lapkritis);
* atliekami redakcinio pobūdžio pakeitimai dėl aiškumo ir nuoseklumo (Aprašo 9, 21, 22, 33 punktai, 45.2, 76.2 papunkčiai), dėl būsimųjų Savivaldybės administracijos struktūrinių pokyčių (Aprašo 31, 73, 74 punktai).

Patvirtinus sprendimo projektu teikiamus pakeitimus Aprašas bus papildytas susitarimais, gerinančiais priėmimo procesus, atsižvelgiant į praėjusių metų priėmimo organizavimo patirtis.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Šio sprendimo įgyvendinimo neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projekto rengimo metu atsižvelgta į mokyklų ir Savivaldybės administracijos direktoriaus 2019-11-25 įsakymu Nr. AD1-1437 sudarytos darbo grupės dėl mokinių priėmimo į mokyklas procesų tobulinimo siūlymus. Sprendimo projektą vertino Savivaldybės administracijos specialistai ir Savivaldybės mokinių priėmimo komisija, kuri pakeitimams pritarė 2020-02-04.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo Savivaldybės administracija.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės akto, nurodyto sprendimo projekto įžangoje, išrašas, 1 lapas.

2. Projekto lyginamasis variantas, 4 lapai.

Švietimo skyriaus vedėja Laima Prižgintienė